**Milé kolegyne, milí kolegovia, budúci senior ambasádori a ambasádorky Európskeho parlamentu!**

Vitajte v programe EPAS!

Dnešná stredoškolská mládež vyrastá v Európskej únii. Čas pred ňou si nemôže pamätať. Je však dôležité, aby hlbšie porozumela tomu, prečo sa aj Slovenská republika začlenila do Európskej únie, a prečo Európska únia vôbec vznikla.

Európsky parlament ako jedna z hlavných inštitúcií Európskej únie pripravil vzdelávací program pre stredné školy **Ambasádorská škola Európskeho parlamentu** (European Parliament Ambassador School, ďalej EPAS), ktorého cieľom je zvýšiť povedomie mladých ľudí o Európskej únii, podnietiť ich záujem o európske dianie i o aktívne zapájanie sa doň, vrátane vyššej účasti mladých vo voľbách do Európskeho parlamentu (EP) v roku 2019. EP je jediným nadnárodným zhromaždením s  rozhodovacími právomocami, ktorého členky a členovia sú priamo volení v jednotlivých členských štátoch Európskej únie. V Slovenskej republike tento program realizuje AINova a Helsinský výbor pre ľudské práva na Slovensku v spolupráci s Kanceláriou EP.

**Čo sa od vás v rámci programu EPAS očakáva ?**

Na základe prihlášky a  motivačného vyjadrenia bola Vaša škola vybraná ako účastník programu EPAS. Čo treba v priebehu školského roka urobiť, aby škola získala plaketu Ambasádorská škola EP a  vy, spolu so žiakmi, certifikáty senior a junior ambasádorov a ambasádoriek EP?

Vybrané učiteľky a vybraní učitelia a ich školy sa počas celého školského roka venujú aktivitám, ktoré súvisia s dianím v EÚ a tiež komunikujú s  organizátormi projektu. Podobne približne piati až desiati žiaci a žiačky[[1]](#footnote-1), budúci junior ambasádori a ambasádorky, ktorých pre program získajú, budú tvoriť tzv. „hlavné jadro“ v takýchto aktivitách. Samozrejme je dobré, keď sa touto činnosťou zaktivizuje čím viac žiačok a žiakov školy a tiež učiteliek a učiteľov. Na konci školského roka 2018/2019 bude činnosť skupiny vyhodnotená a škola môže získať titul Ambasádorská škola Európskeho parlamentu.

Aký druh aktivít sa od vás očakáva? Tzv. „povinnou jazdou“ je vytvoriť **informačné miesto** o EÚ, ktoré bude sprostredkúvať poznatky prostredníctvom brožúr, plagátov, násteniek a pod. Vybraný priestor by mal byť prístupný čím širšiemu okruhu nielen žiačok a žiakov ale aj návštevníkov školy. Tím ambasádorov a ambasádoriek zorganizuje v priebehu roka viac aktivít súvisiacich s EÚ, najmä však v rámci osláv 9. mája - **Dňa Európy**. Keďže v roku 2019 nás čakajú eurovoľby, jedna z aktivít bude venovaná nim - na EPAS školách prebehnú **simulované voľby do EP[[2]](#footnote-2)**.

Nepochybujeme, že o EÚ máte rozsiahle vedomosti. Pre potreby tohto medzinárodného programu bol však vytvorený špeciálny učebný materiál, ktorý je upravený  pre slovenských užívateľov. Materiál spolu s metodickými pokynmi je vám k dispozícii, či už pre obohatenie riadneho vyučovania, aby sa európska dimenzia stala bežnou súčasťou školského vzdelávacieho programu, alebo pre mimoškolské vzdelávanie. Zaujímavé sú aktivity realizované na stredných odborných školách, ktoré dokážu aplikovať európsku tematiku cez svoje odborné zameranie.

V predchádzajúcich ročníkoch sa žiaci a žiačky radi delili s vedomosťami, ktoré získali v rámci programu EPAS, s ostatnými žiakmi a žiačkami vo svojej triede, ročníku, škole alebo na inej škole. Niektoré tímy nadviazali spoluprácu aj s materskými školami alebo seniorskými klubmi a prejavili veľkú invenciu v tom, ako priblížiť EÚ malým deťom aj staršej generácii.

Učebné materiály EPAS a ďalšie príručky a materiály, ktoré môžu slúžiť pri vyučovaní, nájdete na webovej stránke [www.ainova.sk/sk/epas](file:///C%3A%5CUsers%5CDagmar%20Horna%5CDocuments%5C1__EPAS_III_2018_2019%5Cwww.ainova.sk%5Csk%5Cepas).

Ak ste vytvorili, alebo máte k dispozícii zaujímavý **vzdelávací materiál** o problematike EÚ, ktorý by mohol zaujímať aj vaše kolegyne a vašich kolegov, prosím pošlite nám ho, zverejníme ho na našej webovej stránke EPAS, v časti „Informačné zdroje o EÚ“.

V rámci programu sa tiež počíta s tým, že budete komunikovať s inými zúčastnenými školami zo Slovenska ale aj z iných členských štátov EÚ. Je to príležitosť na výmenu skúseností a nápadov.

Na uvedenej webovej adrese [www.ainova.sk/sk/epas](file:///C%3A%5CUsers%5CDagmar%20Horna%5CDocuments%5C1__EPAS_III_2018_2019%5Cwww.ainova.sk%5Csk%5Cepas) budeme zverejňovať aj najnovšie informácie o programe - dátumy podujatí, termíny, odporúčania.

**Čo môžete vašou účasťou na programe získať?**

Školy, ktoré sa úspešne zapoja do programu, získajú na konci školského roka plaketu Ambasádorská škola Európskeho parlamentu a účastníci a účastníčky programu certifikát. Štyrom školám, teda ich junior ambasádorom a ambasádorkám, ktoré budú v tomto ročníku vyhodnotené ako najlepšie, bude ponúknutá cesta do Štrasburgu v rámci programu Euroscola alebo v rámci Európskeho stretnutia mládeže (EYE - European Youth Event). Ôsmi až dvanásti najaktívnejší senior ambasádori a ambasádorky budú pozvaní na odborný seminár do Bruselu. Podmienkou ich účasti je aj minimálne konverzačná znalosť angličtiny.

## Kritériá hodnotenia škôl

Uvedené kritériá vám napovedia, čo si budeme pri hodnotení všímať, čo je pre úspech školy v programe dôležité.

**Kvantitatívne**
• Počet senior / junior ambasádorov a ambasádoriek
• Počet aktivít (a) aktivity na pôde školy; b) aktivity mimo školy; c) súvisiace projekty
• Počet zapojených osôb konkrétnej školy (učiteliek, učiteľov, žiačok, žiakov, iných zamestnancov a zamestnankýň, rodičov)
• Počet zapojených osôb/externých subjektov: miestna štátna správa, zriaďovateľ, mimovládky, vysoké školy a pod.
• Počet účastníkov a účastníčok na verejných aktivitách
• Spolupráca s inými školami (počet partnerstiev a realizovaných aktivít v rámci partnerstiev); a) EPAS školy, b) iné školy
• Počet statusov a komentárov na sociálnych sieťach

**Kvalitatívne**
\* Rôznorodosť typov aktivít
\* Originalita, nápaditosť aktivít
\* Obsahová kvalita a aktuálnosť informácií, materiálov
\* Dostupnosť informácií (umiestnenie, propagácia)

\* Iniciatíva, samostatnosť žiačok a žiakov

\* Informovanie prostredníctvom webovej stránky školy, statusy a komentáre na sociálnych sieťach (spoločný EPAS facebook, školský facebook)
\* Fotodokumentácia aktivít

\* Krátke prezentačné video o škole a činnosti EPAS tímu. Ak je video v slovenčine, pridať anglické titulky

**Administratívne**

Kvalita komunikácie s manažmentom projektu (dostupnosť, pravidelnosť)

Spolupráca počas prípravy a realizácie návštevy školy hodnotiacim tímom

**Ku koncu školského roka (máj/jún 2019) navštívi všetky školy hodnotiaci tím, aby získal podklady na rozhodnutie, ktoré školy získajú titul Ambasádorská škola EP a určil poradie zúčastnených škôl.** Ako sa pripraviť na hodnotiacu návštevu? **Evidenciu** relevantných aktivít si robí každá škola samostatne počas celého roka. Dokumentáciu (fotografie, videá, prezenčné listiny, prezentácie, informačné letáky, plagáty,...) týchto aktivít je potrebné si odkladať, aby bola počas hodnotiacej návštevy k dispozícii. Vyššie uvedené  **hodnotiace** **kritériá** sú pomôckou, čo všetko si hodnotiaci tím bude všímať. Kritériá nájdete aj na našej stránke <http://www.ainova.sk/sk/kriteria-hodnotenia-skol/> Pripravte sa na priateľskú, živú prezentáciu ročných EPAS aktivít školy a dajte čo najväčší priestor samostatným výstupom juniorského tímu.

**Ako informovať o vašich EPAS aktivitách**

Prosím informujte pravidelne o vašich EPAS aktivitách na školskej webovej stránke a na facebooku, takisto na centrálnom facebooku. Prípadne si vytvorte špeciálnu (pod)stránku EPAS. Budeme pozitívne hodnotiť, ak logo programu, link na fb, prípadne stručná informácia o programe, budú ľahko identifikovateľné hneď po otvorení vašej webovej stránky.

Ak má vaša škola facebookovú stránku (ak nie, odporúčame ju pre potreby EPAS zriadiť), je vhodné zdieľať správy o EPAS aktivitách cez ňu a to tak, že vložíte do svojho textu slovné spojenie  **#AmbasadorskeSkoly EP,** a tým bude správa priamo zdieľaná aj na centrálnom facebooku EPAS. Adresa centrálnej stránky EPAS na sociálnej sieti je <https://www.facebook.com/AmbasadorskeSkolyEP/> Administrátormi stránky sú KEP a AINova. Prosím sledujte túto stránku, označte, že sa vám páči.

Ak z nejakých dôvodov nemôžete mať facebookovú stránku, môžete poslať **spracované** **informácie o aktivitách, ktoré považujete za zaujímavé/ významné** na našu mailovú adresu spolu so sprievodnými fotografiami. Informácia by nemala byť dlhá (3,4 riadky), ale môže byť rozšírená o link s ďalšími rozširujúcimi informáciami.

**Účastníci programu – ročník 2018/2019**

V zostave zúčastnených škôl sú zastúpené rôzne druhy a typy škôl, so sídlom vo všetkých regiónoch Slovenska. Oceníme sieťovanie a spoluprácu škôl v programe EPAS! Zoznam kontaktných adries bude k dispozícii na stretnutí, ak s tým budete súhlasiť.

1. Stredná odborná škola obchodu a služieb, **Michalovce,** VÚC Prešov
2. Súkromné osemročné gymnázium, **Košice**, VÚC Košice
3. Evanjelické gymnázium Juraja Tranovského, **Lipt. Mikuláš**, VÚC Žilina
4. Obchodná akadémia, **Nitra**, VÚC Nitra
5. Gymnázium Hansa Selyeho/ Selye János Gimnázium, **Komárno**, VÚC Nitra
6. Stredná odborná škola obchodu a služieb/ Kereskedelmi és Szolgáltatóipari Szakközépiskola, **Komárno**, VÚC Nitra
7. Hotelová akadémia, **Košice**, VÚC Košice
8. Súkromná stredná odborná škola Bukovecká, **Košice**, VÚC Košice
9. Stredná priemyselná škola dopravná, **Košice**, VÚC Košice
10. Evanjelické gymnázium J.A. Komenského, **Košice**, VÚC Košice
11. Stredná priemyselná škola elektrotechnická, **Košice**, VÚC Košice
12. Stredná zdravotnícka škola, **Košice**, VÚC Košice
13. Spojená škola, **Prešov**, VÚC Prešov
14. Súkromná spojená škola, **Kežmarok**, VÚC Prešov
15. Gymnázium, **Dubnica n/Váhom**, VÚC Trenčín
16. Škola pre mimoriadne nadané deti a Gymnázium, **Bratislava**, VÚC Bratislava
17. Obchodná akadémia, **Dolný Kubín**, VÚC Žilina
18. Stredná odborná škola záhradnícka, **Piešťany**, VÚC Trnava
19. Gymnázium, **Giraltovce**, VÚC Prešov
20. Obchodná akadémia, **Poprad**, VÚC Prešov
21. Stredná odborná škola elektrotechnická, **Poprad-Matejovce**, VÚC Prešov
22. Gymnázium,slovenskojazyčná sekcia **Veľké Kapušany**, VÚC Košice
23. Gimnázium, maďarskojazyčná sekcia **Veľké Kapušany**, VÚC Košice
24. Stredná odborná škola, **Žarnovica**, VÚC Banská Bystrica
25. Gymnázium, **Rajec**, VÚC Žilina
26. LEAF Academy **Bratislava**, VÚC Bratislava

**Harmonogram plánovaných stretnutí a študijných ciest počas školského roka:**

* 2. pracovné stretnutie / školenie senior ambasádorov a ambasádoriek v Bratislave – február 2019
* Simulované voľby do EP v termíne od 29.4. do 14.5. 2019
* Hodnotiace návštevy na školách – máj, jún 2019
* Slávnostné odovzdávanie plakiet a certifikátov úspešným absolventom programu v Bratislave– september 2019
* Cesta štyroch víťazných skupín junior ambasádorov (každá skupina s jedným senior ambasádorom a ambasádorkou) do Štrasburgu – september/október/november 2019
* Študijné cesty senior ambasádorov a ambasádoriek do Bruselu – marec, apríl, september, október *(v každom termíne môžu vycestovať 3 účastníci)*

Celý organizačný tím programu EPAS vám drží palce a teší sa na spoluprácu, na vaše zaujímavé a inšpiratívne aktivity, nápady prospešné pre žiacku aj učiteľskú komunitu na Slovensku, širšiu verejnosť a samotnú EÚ...

**Dôležité adresy**

**KEP - Program EPAS**

Dionýz HOCHEL dionyz.hochel@europarl.europa.eu

Jaroslav NOVÁK jaroslav.novak@auroparl.europa.eu

<http://www.europskyparlament.sk/sk/mladez/epas.html>

**Academia Istropolitana Nova, program EPAS**

Katarína CIGÁNOVÁ katarina.ciganova@ainova.sk

Marta JENDEKOVÁ marta.jendekova@ainova.sk

<http://www.ainova.sk/sk/ambasadorska-skola-ep/>

**Helsinský výbor pre ľudské práva na Slovensku**

Dagmar HORNÁ dagmar.horna@gmail.com

Kálmán PETŐCZ petoczkj@hotmail.com

<https://www.facebook.com/pg/helcom.sk/about/>

**Olympiáda ľudských práv** [www.olp.sk](file:///%5C%5Calpha%5CEA%5CProjekty%5CEP%20Ambassdor%20School%5C2017_2018%5C1.stretnutie%5Cwww.olp.sk)

[EPAS - Slovenská facebooková adresa](https://www.facebook.com/AmbasadorskeSkolyEP/?fref=ts)

**EPAS - centrálna facebooková stránka**, [facebook.com/EPAmbassadorSchools](http://facebook.com/EPAmbassadorSchools)

**Ďalšie informácie**

Kampaň "[Tentoraz idem voliť - This time I'm voting](https://www.thistimeimvoting.eu/sk)"

V súvislosti s blížiacimi sa voľbami do Európskeho parlamentu, ktoré budú 23. – 26. mája 2019, spustil EP kampaň s výzvou k voľbám: *Tentoraz už nestačí iba dúfať v lepšiu budúcnosť. Je načase, aby sme za ňu všetci prevzali zodpovednosť. Preto budeme radi, ak pôjdete nielen voliť, ale pomôžete nám presvedčiť aj ďalších ľudí. Len vtedy, ak pôjde k hlasovacím urnám každá a každý z nás, sa nám podarí dosiahnuť zmenu. Zapojiť sa môžete už dnes. Buďte medzi prvými a získajte dôležité informácie o dianí, podujatiach a súťažiach. Zároveň nám môžete pomôcť a prostredníctvom unikátneho, pre Vás vygenerovaného, linku môžete následne pozývať aj svoje priateľky a svojich priateľov a zvýšiť tak povedomie o voľbách do Európskeho parlamentu 2019.*

*Zaregistrovať sa môžete* [tu.](https://www.thistimeimvoting.eu/sk)

**Projekt Platforma Ambasádorov a ambasádoriek európskej demokratickej kultúry, AmbEDK**

[www.ainova.sk/sk/ambedk](file:///C%3A%5CUsers%5CDagmar%20Horna%5CDocuments%5C1__EPAS_III_2018_2019%5Cwww.ainova.sk%5Csk%5Cambedk)

Pozývame Vás do Platformy AmbEDK!

Projekt budovania platformy začal 3. septembra 2018 a realizuje ho opäť tandem AINova a Helsinský výbor pre ľudské práva na Slovensku. Budeme Vás postupne o ňom informovať a pozývať na aktivity.

Hlavným cieľom je prispieť k zachovaniu a udržateľnému rozvoju liberálnej demokracie, právneho štátu, demokratickej kultúry a európskeho smerovania Slovenskej republiky prostredníctvom budovania a posilnenia siete mladých ľudí + pedagógov stredných škôl, ochotných a schopných sa ďalej vzdelávať a informovať vo veciach demokratickej kultúry a zúročiť svoje vedomosti, schopnosti, zručnosti a postoje aktívnym angažovaním sa vo verejnom živote prostredníctvom rôznych foriem občianskej participácie, vrátane multiplikácie svojich vedomostí, zručností a postojov smerom k svojim rovesníkom (spolužiakom, kolegom, žiakom a žiačkam).

V rámci projektu budú prebiehať vedecké čajovne, sieťovacie stretnutia, simulované voľby do EP (ktoré sú spoločnou aktivitou programu EPAS a projektu AmbEDK), príprava príručiek, prieskum hodnotovej orientácie mladých ľudí, a tiež sa vytvorí online priestor na diskusiu a zdieľanie informácií.

1. Počty nie sú určené, 5-10 je priemer z minulých ročníkov [↑](#footnote-ref-1)
2. Školy dostanú začiatkom roka 2019 kompletný podkladový materiál k simulovaným voľbám - podrobný scenár, inštrukcie a všetky potrebné formuláre a materiály. Takisto dostanú vzdelávacie materiály o európskej politickej kultúre a politických skupinách v EP, ktoré môžu priamo použiť pre žiakov a žiačky. Podrobné informácie budú postupne k dispozícii na EPAS stránke [www.ainova.sk/sk/epas.](file:///C%3A%5CUsers%5CDagmar%20Horna%5CDocuments%5C1__EPAS_III_2018_2019%5Cwww.ainova.sk%5Csk%5Cepas) [↑](#footnote-ref-2)